Foto’s: Chaos op Pretoria-snelweg ná talle voertuie botsDie foto van die ongeluk is op Twitter gelaai Johan Pieterse, ŉ woordvoerder van die Tshwane-nooddienste, het gesê vier swaarvoertuie, 12 voertuie en ŉ minibustaxi was in die ongeluk betrokke. “Ons vermoed die ongeluk het gebeur weens ŉ veldbrand. Die rook het oor die pad gewaai en sigbaarheid belemmer, waarna die voertuie teen mekaar gebots het,” het hy gesê. “Sover is twee mense dood, een is in ŉ kritieke toestand, en talle het verskeie beserings opgedoen,” het Pieterse gesê. Vanessa Jackson, ŉ woordvoerder van ER24, het gesê dit is in die stadium nog nie bekend hoeveel mense beseer is nie, en dat paramedici van verskeie nooddienste steeds op die toneel is. Paramedici was teen 14:00 nog op die toneel en die hoofweg is vir verkeer gesluit. Die N4-deurpad is by die De Wildt en Ga-Rankuwa afritte in die rigting van Rustenburg toegemaak. Pieterse het gesê opruimingswerk behoort nog tot 16:00 te duur. Een persoon is dood en 54 mense beseer nadat 16 voertuie op 28 Julie in ‘n kettingbotsing op dieselfde snelweg naby Bronkhorstspruit betrokke was. Klik hier om meer te lees.